Gedagte vir die dag: Innerlike krag – liefdeFoto: pixabay.com “‘Jy moet die Here jou God liefhê met jou hele hart en met jou hele siel’ en met jou hele verstand. Dit is die grootste en die eerste gebod. En die tweede, wat hiermee gelyk staan, is: ‘Jy moet jou naaste liefhê soos jouself.’ In hierdie twee gebooie is die hele wet en die profete saamgevat.” (Matteus 22:37-40 – AFR83). Ware krag kom nie van buite na binne nie, maar van binne na buite. Soveel maal hardloop ons rond van herwaarts na derwaarts in ’n soektog na ons volgende kitsoplossing vir innerlike krag. Dít terwyl die Woord so duidelik is aangaande die feit dat ons as gelowiges aan ons Hemelse Vader behoort en dat Hy wat die wêreld reeds oorwin het. Hy is die Groter Een wat in ons woon. God is liefde en die essensie van sy Woord is liefde. Ons vind in die Woord dat God sy liefde vir ons geopenbaar het deur sy enigste Seun, Jesus Christus, na die wêreld te stuur, as versoening van ons sondes, sodat ons deur Hom die ewige lewe kan hê. God verwag van ons om mekaar ook so lief te hê, want die liefde soek nie sy eie belang nie, bedek alles, glo alles, hoop alles en verdra alles (1 Korintiërs 13). Dit is waarom Jesus, toe die skrifgeleerdes die vraag aan Hom gestel het aangaande die grootste gebod, daarop geantwoord het: “‘Jy moet die Here jou God liefhê met jou hele hart en met jou hele siel’ en met jou hele verstand. Dit is die grootste en die eerste gebod. En die tweede, wat hiermee gelyk staan, is: ‘Jy moet jou naaste liefhê soos jouself.’ In hierdie twee gebooie is die hele wet en die profete saamgevat.” – Matteus 22:37-40 (AFR83). Leef gedryf deur liefde! Liefde gee krag aan selfs die geringste woord of daad. God se liefde vir ons is sonder gelyke, en Hy verwag van ons om sy liefde met die wêreld te deel! Wees liefde vir almal wat oor jou pad kom, vier ander in liefde, lei ander in liefde, want daardeur sal ander Christus in jou sien – daardie hoop op heerlikheid. Hoe onbeskryflik seënryk is hierdie openbaring! God wil hê almal moet daarin kan deel.